Waterkloof-bevelvoerder Saterdag begraweBrig.genl. Motlhokomedi Kenneth Petso. Brig.genl. Motlhokomedi Kenneth Petso, bevelvoerder van die Waterkloof-lugmagbasis in Pretoria, sal Saterdag tydens ŉ militêre begrafnis in Mahikeng in Noordwes te ruste gelê word. Die 53-jarige Petso se liggaam is Dinsdag op die M17 naby Soshanguve gevind, nadat hy vroeër verdwyn het. Die minister van verdediging en militêre veterane, Nosiviwe Mapisa-Nqakula, het aangekondig dat ŉ ondersoek na Petso se dood sal gedoen word. Kol. Eugene Motati, woordvoerder van die lugmag, het aan SABC-nuus gesê die polisie, lede van die militêre polisie en die intelligensie-eenheid werk saam om die omstandighede wat tot Petso se dood gelei het, uit te pluis. “Genl. Petso was ŉ vlieënier en is aangestel as bevelvoerder by Waterkloof. Hy was ŉ aangename man en ŉ afgeronde offisier, ŉ ware heer. Ons gaan hom nog lank mis,” het Motati gesê.